Predkladacia správa

V Európskej dohode o pridružení uzatvorenej medzi Európskymi spoločenstvami a ich členskými štátmi a Slovenskou republikou, ktorá bola podpísaná v Bruseli 4. októbra 1993 a ktorá po skončení ratifikačného procesu vstúpila do platnosti 1. februára 1995, sa Slovenská republika v článku 64 zaviazala dodržiavať hlavné ustanovenia Európskej únie týkajúce sa štátnej pomoci tak, ako vyplývajú z príslušných článkov Zmluvy o založení Európskeho spoločenstva. Naviac Slovenská republika v Európskej dohode o pridružení sa zaviazala prijať Implementačné pravidlá štátnej pomoci. Implementačné pravidlá štátnej pomoci vychádzajúce z tejto medzinárodnej zmluvy boli 22. novembra 2001 schválené Asociačnou radou a dňa 18. apríla 2002 uverejnené v Zbierke zákonov SR, čím nadobudli účinnosť na území Slovenskej republiky. 

Na základe implementačných pravidiel sa posúdenie zlučiteľnosti jednotlivých prípadov pomoci a schém (programov) pomoci vykoná na základe kritérií, ktoré vyplývajú z uplatňovania pravidiel článku 87 Zmluvy o založení Európskeho spoločenstva vrátane súčasnej a budúcej sekundárnej legislatívy, rámcov, usmernení a ostatných relevantných platných správnych aktov Európskeho spoločenstva, ako aj práva tvoreného Súdom prvej inštancie a Európskym súdnym dvorom a akéhokoľvek rozhodnutia prijatého Asociačnou radou. 

Základnou právnou normou Európskeho spoločenstva pre poskytovanie regionálnej štátnej pomoci je Usmernenie o národnej regionálnej pomoci (ďalej len „usmernenie“).
 
Z usmernenia vyplýva povinnosť vypracovať regionálnu mapu štátnej pomoci a dodržiavať limity v nej stanovené. Mapa sa vypracúva na základe teritoriálnych jednotiek NUTS-2, s prípadným prihliadnutím na určité aspekty posudzované v rámci teritoriálnych jednotiek NUTS-3. V regionálnej mape sú stanovené stropy, t.j. maximálna možná intenzita poskytovanej pomoci vyjadrenej ako percento oprávnených nákladov na realizáciu oprávneného projektu. Stropy sú stanovené v NGE (net grant equivalent – čistý hotovostný ekvivalent). 
	
Hlavným a určujúcim ukazovateľom pre stanovenie uvedených stropov štátnej pomoci je hrubý domáci produkt na obyvateľa v parite kúpnej sily (ďalej HDP na obyvateľa v PPS), akékoľvek iné ukazovatele môžu mať len pomocný, resp. doplňujúci charakter. Pre účely zhotovenia regionálnej mapy štátnej pomoci sa podľa usmernenia musia použiť údaje HDP na obyvateľa v PPS za posledné tri roky, za ktoré boli akceptované Európskym štatistickým úradom. V prípade vypracovania regionálnej mapy štátnej pomoci Slovenskej republiky to boli roky 1997, 1998 a 1999. 

Na základe uvedených údajov sú tri regióny Slovenskej republiky, v ktorých HDP na obyvateľa v PPS nepresahuje 75 % priemeru Spoločenstva (západné Slovensko, stredné Slovensko a východné Slovensko), považované za územia rovnaké ako tie oblasti Spoločenstva, ktoré sú popísané v čl. 87(3)(a) Zmluvy o založení ES. Maximálna intenzita pomoci v týchto regiónoch nesmie presiahnuť 50 % oprávnených nákladov (v NGE). Jeden región Slovenskej republiky, v ktorom je HDP na obyvateľa v PPS vyšší ako 75 % priemeru Spoločenstva (región Bratislava), je považovaný za územie rovnaké ako tie oblasti Spoločenstva, ktoré sú popísané v čl. 87(3)(c) Zmluvy o založení ES. Maximálna intenzita pomoci v tomto regióne nesmie presiahnuť 20 % oprávnených nákladov (v NGE). 
Generálne riaditeľstvo EK pre hospodársku súťaž listom č. D/51544 zo dňa 8. apríla 2002     oznámilo schválenie regionálnej mapy štátnej pomoci Slovenskej republiky retroaktívne s účinnosťou od 1. marca 2002. Zároveň informovalo Úrad pre štátnu pomoc o postupe schvaľovania regionálnej mapy štátnej pomoci podľa čl. 4.2 Implementačných pravidiel, podľa ktorého bude regionálna mapa štátnej pomoci Slovenskej republiky definitívne schválená až prijatím rozhodnutia Asociačného výboru SR/EÚ.

Regionálna mapa štátnej pomoci Slovenskej republiky bola dňa 9. mája 2002 prerokovaná vládou SR ako informatívny materiál. Vláda SR materiál vzala na vedomie.

Misia SR pri EÚ listom č. 2012/2004 BESM 1 zo dňa 13. februára 2004 informovala Úrad pre štátnu pomoc, že Rada ECOFIN-u dňa 10. februára 2004 prijala návrh rozhodnutia Asociačného výboru SR/EÚ o regionálnej mape štátnej pomoci Slovenskej republiky platnej v období od 1. marca 2002 do 30. apríla 2004, čím sa formálne ukončil schvaľovací proces na strane EÚ.

Vzhľadom na to, že rozhodnutie Asociačného výboru SR/EÚ vstúpi do platnosti dňom prijatia návrhu rozhodnutia na strane Slovenskej republiky, predkladá sa na rokovanie vlády SR materiál týkajúci sa schválenej regionálnej mapy štátnej pomoci Slovenskej republiky vrátane textu rozhodnutia Asociačného výboru SR/EÚ o regionálnej mape.

Materiál nemá dopad na štátny rozpočet, nezakladá nároky na verejné financie, nemá ekonomické ani environmentálne vplyvy ani vplyv na zamestnanosť. 

Regionálna mapa štátnej pomoci Slovenskej republiky bola pripravená v spolupráci so Štatistickým úradom Slovenskej republiky a s Ministerstvom výstavby a regionálneho rozvoja Slovenskej republiky v súlade s legislatívou Európskej únie pre oblasť štátnej pomoci. Regionálna mapa štátnej pomoci Slovenskej republiky bola schválená Európskou komisiou (Generálnym riaditeľstvom pre hospodársku súťaž), ako aj Asociačným výborom SR/EÚ, a preto nie je možné na nej čokoľvek meniť. Z uvedeného dôvodu medzirezortné pripomienkové konanie nemá opodstatnenie.

Návrh

Záznamu z rokovania vlády Slovenskej republiky

k informácii o Regionálnej mape štátnej pomoci Slovenskej republiky 
na obdobie od 1. marca 2002 do 30. apríla 2004

Vláda SR vzala na vedomie predložený materiál a súhlasí s textom rozhodnutia Asociačného výboru SR/EÚ o regionálnej mape. 

Návrh

Komuniké

	Vláda Slovenskej republiky na svojom zasadnutí dňa .......... vzala na vedomie materiál týkajúci sa Regionálnej mapy štátnej pomoci Slovenskej republiky na obdobie od 1. marca 2002 do 30. apríla 2004 a vyjadrila súhlas s textom rozhodnutia Asociačného výboru SR/EÚ o regionálnej mape.